
RAPORT

asupra  proiectului de Lege  privind modificarea art. 9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege  privind modificarea art. 9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, trimis cu adresa nr. PL.x.340 din 16 mai 2011,  înregistrat cu nr. 31/496 din  17 mai 2011.
Senatul, în calitate de primă Cameră  sesizată, a adoptat proiectul de lege în şedinţa din 9 mai 2011, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Comisia pentru administraţie publică, amenajarea teritoriului şi echilibru ecologic a transmis un aviz negativ, cu nr. 26/225 din 1 iunie 2011.

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 1586 din 20 decembrie 2010.
Guvernul României, prin punctul de vedere transmis cu adresa nr.375 din 17 februarie 2011, nu susţine adoptarea acestei iniţiative legislative.

Proiectul de lege supus dezbaterii are ca obiect de reglementare abrogarea alineatului 5 al articolului 9 din Legea nr. 112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, cu modificările şi completările ulterioare, care prevede încasarea, de către unităţile specializate care evaluează şi vând locuinţe, a unui comision de 1% din preţul de vânzare.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul favorabil al Consiliului Legislativ în şedinţa din 21 iunie  2011.
Din numărul total de 23 de  membri ai Comisiei juridice, de disciplină şi imunităţi au participat la şedinţă 17 deputaţi.
La  dezbateri a  participat,  în  calitate  de invitat,   doamna       Lidia Barac –  secretar de stat în Ministerul Justiţiei.

Cu ocazia dezbaterilor s-a constatat că dispoziţiile art. 9 alin. (5) din Legea nr. 112/1995 a căror abrogare se propune, reglementează comisionul de 1% din valoarea apartamentelor cuvenit societăţilor comerciale/unităţilor specializate care evaluează şi vând aceste apartamente. Comisionul cuvenit societăţilor comerciale şi/sau unităţilor specializate în vânzarea locuinţelor sau care administrează locuinţele a fost stabilit de legiuitor ca fiind de 1% din valoarea apartamentului, aceasta reprezentând o măsură de protecţie a persoanelor care optează pentru cumpărarea apartamentelor în condiţiile art. 9 alin. (1) din lege. Prin urmare, raţiunea instituirii comisionului în cuantum de 1% din valoarea apartamentului este tocmai protecţia cumpărătorilor apartamentelor faţă de eventualele abuzuri la care ar fi expuşi în lipsa unei asemenea prevederi, prin perceperea de către unităţile specializate în evaluarea şi vânzarea apartamentelor a unor comisioane mult mai oneroase.

Totodată, referitor la susţinerea potrivit căreia iniţiativa legislativă se corelează cu Hotărârea Guvernului nr. 20/1996, care prevede că sumele obţinute din vânzarea apartamentelor se constituie venit la bugetul local, menţionăm că, potrivit art. 13 alin. (6) lit. a) din Legea nr. 112/1995 şi ale art. 39 alin. (1) lit. a) din Hotărârea Guvernului nr. 20/1996, sumele obţinute din vânzarea apartamentelor care nu s-au restituit în natură alimentează fondul extrabugetar constituit la dispoziţia Ministerului Finanţelor Publice, după deducerea comisionului de 1% din valoarea apartamentelor, astfel încât această susţinere nu poate fi acceptată.

În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea proiectului de Lege  privind modificarea art. 9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului.                 
În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,                  SECRETAR
             Daniel BUDA        Gabriel ANDRONACHE
Consilier parlamentar, Paul Şerban

